
Dunaszekcső Községi Önkormányzat Képviselő-testülete

Bár Községi Önkormányzat Képviselő-testülete
K/2/2011.

Jegyzőkönyv
Készült a Dunaszekcső községi  Önkormányzat Képviselő-testülete és a Bár Községi Önkormányzat Képviselő-testülete 2011. március 28. napján megtartott közös üléséről.
Jelen vannak: Dunaszekcső

	Faller János
	polgármester

	Szabó Gergely
	alpolgármester

	Bíró Zsolt

Gombár János

Dr.Miklósa Mónika

Sándor József
	képviselők

	Pest Éva  körjegyző

Mózes Gábor pü.főea
	


Igazoltan távol: Prucs András

                  Bár

	Weitzl Magdolna 
	polgármester

	Erős Istvánné

Arányiné Berlinger Anna

Müllerlei Imre
	alpolgármester
képviselők


              Igazoltan távol: Pankotai Tamás

      DRV Zrt. részéről: Kollár József, Kiss Lajos

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Weitzl Magdolna polgármester köszönti a megjelenteket, megállapítja, hogy az ülés határozatképes, mert  4 fő képviselő az ülésen megjelent.  

Weitzl Magdolna polgármester javaslatot tesz az ülés napirendi pontjára, melyet a testületek újabb javaslat nélkül az alábbiak szerint egyhangúlag elfogadnak:

A két község ivóvíz- és szennyvízrendszerének üzemeltetéséről

előterjesztő: Faller János polgármester, Weitzl Magdolna polgármester

Weitzl Magdolna polgármester: A két település szolgáltatási szerződése 2011. december 31.napján lejár. A jelenlegi szolgáltató kezdeményezte ezt az előzetes beszélgetést. A legfontosabb egyeztetés az alkalmazandó díjak terén van. A szolgáltató írásos anyagot küldött. Az ajánlat 15 éves szerződés, és három évig nem emelik a díjakat, utána pedig kizárólag az infláció mértékével. 

Faller János: Ha közbeszerzés köteles a szolgáltatás, akkor az ebben az esetben problémát jelent. A közbeszerzés költsége kb. 7,5 millió forint lesz. (15 év – 750 millió – 1%-a)

Ha kedvezményt akarunk, akkor azt nem tudja megadni a szolgáltató, mert 22 millió forint a mínusza. Nem érti, hogy miért ennyire fontos a két falu, ha ekkora a veszteség.

Nagyon időszerű lenne, ha a díj államilag meghatározott lenne.   

Dr. Miklósa Mónika: Mindenképpen utána kell nézni a közbeszerzésnek. A közbeszerzési törvény módosítás alatt is áll. Nem fogunk tudni felkészülni az eljárásra a jogszabály változás miatt. Az eljárás lefolytatására több szakértőtől kellene árajánlatot kérni. 

Faller János: A községek ellátására több mód is lehet. Kaphatunk Bátáról vagy Somberekről vizet, és saját vízbázist is kereshetünk. A megoldáshoz azonban állami támogatást vagy pályázati lehetőséget nem lehet felhasználni, kizárólag saját erőből kell a fedezetet biztosítani.

Meghallgatjuk a DRV képviselőit, de ma még nem kell dönteni. 

Sándor József: Még mindig legjobb megoldásnak a saját kutat tartja. A mi vízdíjunk a duplája a környező településekhez képest. Azt kell eldönteni, hogy szánunk-e pénzt a kútfúrásra.

Faller János: És ha nem találunk vizet, akkor mi lesz?
Szabó Gergely: Kössük meg a szerződést 2014.december 31-ig ezekkel a leírt feltételekkel.

Weitzl Magdolna polgármester: Ebbe nem fognak belemenni, mert akkor élő az ajánlat, ha 15 éves szerződést aláírunk. 

Gombár János: A koncessziós díjat lehet tudni?

Faller János: A víz esetében 38 Ft, a szennyvíznél 46 Ft. A felhasználásban évekig nem volt döntési lehetőségünk, mindig kitalálták, hogy mire akarják felhasználni. 2007-től volt változás, amikor is a víztoronyhoz és a csatornatervezéshez már mi döntöttünk az elköltésről. A fontos, hogy kizárólag a hálózat fejlesztésére ment a pénz. A koncessziós díj azonban ÁFA köteles, így befizetjük, és a felhasználás során is kifizetjük az ÁFA-t. Nem szerencsés az önkormányzatok számára ez a megoldás. 

A DRV Zrt. képviselői – Kollár József és Kiss Lajos – megérkeznek az ülésre.

Faller János: Köszönti a vendégeket. Kérdés tehát, hogy az üzemeltetést hogyan gondolja tovább a szolgáltató. 

Kollár József: Az ajánlat hosszú időre szól. Hatékonyabban, olcsóbban tudják a szolgáltatást biztosítani a DRV-nél bekövetkezett változások miatt. Egyszeri csökkentés, hosszú távon szolgáltatás a cél. Általános tapasztalat a nem korrekt piaci magatartás, először aláígérnek, majd komoly emeléseket hajtanak végre. 

A költségeket meghatározza a munkadíj, az áram, az eszközök, stb. Egyenletet állítottak fel, amellyel meghatározzák az árakat, és ez az egyenlet garanciát is jelent. 

Igény merült fel az illegális fogyasztók felkutatására, mert azok mindenki érdekeit sértik. 

Megállapodást kötöttek az önkormányzatokkal a csatornarákötés szorgalmazása érdekében, és elengedik az egyszeri szakfelügyeleti díjat, a rákötés szakmai ellenőrzésének, átvételének a díját.  
A koncessziós díjak felhasználásában szakmai szempontokat tartanak szem előtt, a szakmai szempontból indokolt felújításokat végzik el. Több esetben előfordult, hogy pályázati célok megvalósítását segítik a koncessziós díjjal. 

Az elmúlt időszakban 80 önkormányzatnál járt le a szerződésük. Nem kellett kiírniuk közbeszerzést, mindenhol megtörtént a 15 évre szóló szerződéskötés. Régen általában 20-25 év volt egy szerződés tartama.
Faller János: Tehát garancia a díjképlet. A tényezők adottak, mindenhol meghatározóak. Az eszközhasználati díj 15 éve nem emelkedett. Ráadásul ÁFA köteles, és amire felhasználják az is ÁFÁ-s, így kétszer fizeti meg az önkormányzat a forgalmi adót. Nem lehetne pl. bérleti díjként alkalmazni? A bérleti díj ÁFA mentes. 

A díjkalkuláció saccolt adatokat tartalmaz a felhasznált mennyiségek esetében, alultervezik az ármegállapításnál. 

Nagy mínuszos évet jelentett az 56-os főút építése.

Gombár János: Ki méri a közkutakon elhasznált vízmennyiséget?

Kiss Lajos: Csak telefonos bejelentés alapján vihettek vizet az építők, de látható a fogyasztás az irányító központban is. 

Faller János: Eddig a szennyvíznél mindig azt a jelzést kapta, hogy kevés a szennyvíz. Most emelkedés várhatóa várhegyi rákötések miatt. Ha meghosszabbítjuk a szerződést, akkor a szennyvízszippantást is beleépítik? Bárban ez nem jelent problémát?

Kiss Lajos: Bárból nincs a telepre beszállítás. 

Sándor József: Más településeknél lényegesen többet fizettünk hosszú  évekig a rossz szerződés miatt. A 15 évet sokallja, elképzelhetőnek tart 5 éves szerződést. 

Kollár József: A képlet mindkét fél érdekeit szolgálja. Biztosíték lehet a 2-3 évenkénti felülvizsgálat. Lehet pl. az emelkedést csak az infláció mértékében meghatározni, akkor azonban nincs képlet.

Ez az ajánlat a 15 éves szerződés esetére szól. Az 5 évesre most nem tud ajánlatot mondani. A díj ÁFA kötelezettsége, a befizetés az önkormányzattól függ. 

A díjkalkulációban az 1-8 hó tény adataiból készül, +3 hónapot prognosztizálnak. 

A szennyvíz szippantás külön szerződés lehet, azt az önkormányzatnak is külön rendeletben kell szabályoznia. Ma már egy haldokló dolog a szippantás. A DRV Zrt. nem fog új autókat vásárolni ezért. Együttműködés jegyében azonban felvállalják. Remélhetőleg egyre kevesebb lesz a nem rákötött ingatlan. 

Faller János: Attól, hogy több vizet adnak el, nem biztos, hogy többe kell kerülnie. Egy év volt, amikor Dunaszekcső többet fogyasztott a díjkalkulációban szereplő mennyiségnél. A többinél nem értük el a tervezett mennyiséget. 

A szippantástól a DRV elzárkózott eddig. A vállalkozó, aki eddig csinálta, 2010. december 31-ig kapott lehetőséget a beszállításra. Januártól nem csinálja. Dunaszekcsőn ez most nagy problémát jelent. 

Kiss Lajos: A DRV-nek hulladékkezelési engedélyt kell kérnie ehhez. Nehéz mást a faluba hozni, mert más településen élő vállalkozónak az engedélye nem szól Dunaszekcsőre. 

Faller János: Elhangzott egy öt éves javaslat. Erre új ajánlatot kell kidolgozni. 

Kollár József: Készít új ajánlatot is. A 15 évesre nem mond előre ajánlatot, mert már volt ezzel visszaélés. A testületek hatalmazzák fel a polgármestereket a szerződések aláírására. 

Faller János: Ha a két falu saját vizet biztosítana, akkor is vállalják a szolgáltatást? Az indulásnál feltétel volt, hogy az újvárosi kutak működnek, használni kell. Ez meg is történt, keverték a vizet, majd később lezárták. 

Kiss Lajos: Az ÁNTSZ csak ideiglenes engedélyt adott a működésükre. A kutakra költötték a koncessziós díjakat. Vizük alkalmatlan az ivásra, meleg és sok a mangán tartalma.

Kollár József: 2005-ben 2400 fő dolgozója volt a Zrt.-nek, ma 1600 fő. A cél, hogy közvetlen költség szintjén legyen megtérülő, ez alapvető célkitűzés. 

Kiss Lajos: A bári kútnál a Mohácsvíz Kft. végeztetett vizsgálatot, az eredményt meg kellene tudni tőlük. 
Faller János: A testületek kérése tehát, hogy 5-10-15 évre szóló szerződés esetére is készüljön árajánlat.

Arányiné Berlinger Anna: A környéken mindenki kevesebb díjat fizet. Az 5% messze kevés ajánlat. Miért ennyire drága a szolgáltatásuk? Rendes árat várnának a képviselők.

Sándor József: Tisztességes ajánlatot várunk. Hosszú éveken keresztül nagyon magas díjat fizettünk. A lakosság érdekeit képviseljük, a terheiken kívánunk csökkenteni. 
Kollár József: A lehetőségekhez képest ez egy korrekt ajánlat. Így is legalább kétfordulós lesz a tárgyalás, hiszen ma nem válunk el szakítással. 

Több kérdés, hozzászólás nem volt, a polgármesterek az ülést berekesztették.

